钦定古今图书集成/历象汇编/历法典/第081卷 > 闰赋 张季友 > 颁授时历诏 李谦
## 钦定古今图书集成/历象汇编/历法典/第081卷 > 闰赋 张季友 > 颁授时历诏 李谦

自古有国牧民之君，必以“钦天授时”为立治之本。黄
帝、尧、舜以至三代，莫不皆然。为日官者皆世守其业，
随时考验，以与天合，故历法无数更之弊。及秦灭先
圣之术，每置闰于岁终，古法盖殚废矣。由两汉而下，
立积年日法以为推步之准，因仍沿袭，以迄于今。夫
天运流行不息，而欲以一定之法拘之，未有久而不
“差之理。差而必改，其势有不得不然者。今命太史院
作灵台，制仪象，日测月验，以考其度数之真。积年日
法皆所不取，庶几吻合天运，而永终无弊。”乃者新历
告成，赐名曰《授时历》，自至元十八年正月一日颁行，
布告遐迩，咸使闻知。